PCA มั่นใจปี 58 รายได้โต 12-15 % ฟุ้งกำไรโตอย่างมีนัยสำคัญ
PCA คาดผลประกอบการ Q4/58 มีทิศทางการเติบโตต่อเนื่อง จากการรับรู้รายได้จากมูลค่างานคงค้างในมือ มั่นใจปี 58 รายได้โต 12-15 % กำไรสุทธิโตอย่างมีนัยสำคัญ
30 พ.ย. 2558

นายประพัฒน์ รัฐเลิศกานต์ กรรมการผู้อำนวยการและหัวหน้าเจ้าหน้าที่บริหาร บริษัท แพลนเน็ต คอมมิวนิเคชั่น เอเชีย จำกัด (มหาชน) หรือ PCA เปิดเผยว่า แนวโน้มผลประกอบการไตรมาส 4/58 มีทิศทางการเติบโตต่อเนื่องจากไตรมาส 3/58 เนื่องจากการรับรู้รายได้จากมูลค่างานคงค้างในมือทั้งงานวางระบบสื่อสารผ่าน ดาวเทียมโครงข่าย 3G และ 4G ของผู้ให้บริการโครงข่ายโทรศัพท์เคลื่อนที่ รวมทั้งงานภาครัฐและหน่วยงานราชการอื่นและงานผลิตรถสื่อสารผ่านดาวเทียมและรถถ่ายทอดสดสัญญาณโทรทัศน์และดิจิตอลทีวีของสถานีโทรทัศน์ต่างๆ โดยในปีนี้บริษัทมีออเดอร์ผลิตรถสื่อสารผ่านดาวเทียมแล้ว 15 คัน มูลค่าประมาณ 300-400 ล้านบาท ซึ่งจะรับรู้รายได้ในปีนี้ 13 คัน อีก 2 คันจะส่งมอบงานภายในต้นปี 59
ขณะที่บริษัทคาดว่ารายได้ปีนี้จะโตขึ้น 12-15% จากปีก่อนที่มีรายได้ 965 ล้านบาท ขณะที่กำไรสุทธิงวดปี 58 จะเติบโตอย่างมีนัยสำคัญ จากผลประกอบการงวด 9 เดือนแรกของปีนี้ กำไรสุทธิอยู่ที่ 50.3 ล้านบาท สูงกว่ากำไรสุทธิทั้งปี 57 ที่ 48.5 ล้านบาทแล้ว เป็นผลมาจากการจำหน่ายสินค้าที่เป็นเทคโนโลยีขั้นสูงซึ่งเป็นการพัฒนาศึกษาวิจัยโดยแพลนเน็ตคอม ทำให้มีอัตรากำไรขั้นต้นสูงโดยเฉลี่ยทั้งปีคาดว่าจะอยู่ที่ 29.7% จาก 27.2% ในปีก่อน
 